หุ้น AUCT ลูบคมตลาดทุน
หุ้น AUCT หรือ บมจ.สหการประมูล ในช่วงนี้ขึ้นลงหวือหวาจริงๆ
8 ก.ย. 2558

ธนะชัย ณ นคร
 
หุ้น AUCT หรือ บมจ.สหการประมูล ในช่วงนี้ขึ้นลงหวือหวาจริงๆ
หากย้อนกลับไปดูสถิติราคาหุ้นจากต้นปี 2558 ราคาเคยขึ้นไปสูงสุดที่ 20 บาท เมื่อวันที่ 8เมษายน 2558
หลังจากนั้น ราคาก็ปรับลดลงมาเรื่อยๆ
และมาถูกทุบจากมือที่มองไม่เห็นที่ออกมาปล่อยข่าวว่า ผู้ถือหุ้นใหญ่ทิ้ง และบริษัทกำลังจะเจ๊ง ในช่วงปลายเดือนสิงหาคมที่ผ่านมา จนราคารูดมาอยู่แถวๆ 9.25-9.50 บาท ก่อนจะเด้งกลับขึ้นมาได้
จะว่าไปแล้ว หุ้น AUCT ว่ากันว่า เป็นหุ้นทนน้ำ ทนไฟ และทนระเบิด
คือไม่ว่าเศรษฐกิจจะขึ้นหรือลง ก็ยังได้รับประโยชน์
โดยเฉพาะเศรษฐกิจขาลง ก็อาจยิ่งได้รับประโยชน์ เพราะสินทรัพย์โดยเฉพาะรถยนต์ที่ถูกยึดมาจากที่ลูกค้าขาดส่งค่างวด ก็จะเข้าสู่ระบบการประมูลมากขึ้น
นั่นทำให้นักวิเคราะห์คาดกันว่าปีนี้ ผลประกอบการของ AUCT ยังคงเติบโตได้อยู่
มีปุจฉาว่า หุ้นตัวนี้มีเจ้ามือหรือไม่
วิสัชนาได้ดังนี้ ก็คือ “มีแน่นอน” เพราะดูจากการดันราคา การปล่อยออกมาจากมือแล้ว ผิดธรรมชาติไปซักหน่อย
แต่ก็เอาน่ะ เป็นสีสันของตลาดหุ้นเก็งกำไร
แต่หากมองอีกด้าน พื้นฐานของ AUCT ก็ไม่ได้ขี้ริ้วขี้เหร่นะ
อย่างที่บอก ผลประกอบการเติบโตต่อเนื่อง กำไรยังดี พี/อี ไม่ถือว่าสูงมาก
ล่าสุดอยู่ที่ประมาณ 30 เท่า
ผลตอบแทนเงินปันผล หรือ Dividend Yield  อยู่ที่ 3% กว่าๆ
ราคาหุ้น AUCT ช่วงนี้ ที่มีการดันกันขึ้นมาอีก ก็น่าจะมาจากสตอรี่เรื่องมาตรการรถยนต์คันแรกที่จะมีการปลดล็อกจากเดิมที่ห้ามขายก่อน 5 ปี ให้ลงมาเหลือ 3 ปี
มีการประเมินกันแบบนี้ครับ
น่าจะมีรถยนต์คันแรกถูกขายออกมาไม่ต่ำกว่า 6-7 แสนคัน
ถามว่า รถยนต์มือสองเข้าสู่ตลาดเยอะๆ แบบนี้ แล้วมันไม่ทำให้มือสองที่มีอยู่ยิ่งร่วงลงไปอีกหรือ
เรื่องนี้ทางกระทรวงการคลัง เขาก็หาทางแก้ไขไว้แล้ว ที่จะให้มีการส่งออกรถยนต์มือสองไปยังประเทศเพื่อนบ้าน แล้วจะช่วยเรื่องภาษีรถยนต์มือสองส่งออกให้
ส่วนจะเป็นรูปแบบไหน ลดได้เท่าไหร่ หรือไม่คิด เลยก็ต้องมาดูกันอีกครั้ง
แน่นอนว่า มาตรการนี้ก็จะทำให้ผู้ประกอบการที่มีรถยนต์มือสองในมือ ระบายรถได้มากขึ้น และคล่องขึ้น
ส่วนอีกทางหนึ่ง ก็จะทำให้รถยนต์มือสองในตลาด หรือในไทยนี่แหละ ราคาขยับขึ้นมาได้ หลังจากร่วงลงไปกว่า 20-30% ในช่วงที่ผ่านมา จากมาตรการรถยนต์คันแรกนั่นแหละ
ประกอบกับเศรษฐกิจไม่ดีด้วย คนซื้อรถยนต์น้อยลง
เมื่อรถยนต์มือสองราคาปรับขึ้น ก็จะทำให้หุ้น AUCT มีรายได้จากการประมูลมากขึ้น
และนั่นทำให้หุ้น AUCT ถูกจัดอยู่ในกลุ่มที่มีโมเมนตัมเชิงบวกจากโบรกฯ หลายสำนักในเวลานี้ แม้ราคาหุ้นที่ปิดวานนี้จะใกล้กับราคาเป้าหมายบ้างแล้วก็เหอะ
หุ้น AUCT นี่ถูกจัดอยู่ในกลุ่ม Domestic Play ครับ
ตอนนี้หุ้นในกลุ่มนี้ นักลงทุนเข้ามาเล่นค่อนข้างเยอะ เพราะดีกว่าพวกกลุ่ม GlobalPlay หรือพวกหุ้นตัวใหญ่ ที่ต่างชาติทิ้งอยู่ทุกวันๆ
ช่วงนี้ AUCT อยู่ระหว่างการขยายสาขาเพิ่มครับ
แล้วก็มีแผนจะเข้าไปเปิดในประเทศเพื่อนบ้านด้วยจึงถูกจัดเป็นหุ้นที่มีอัตราการเติบโตดี
AUCT มีรายได้จากงานประมูลรถยนต์คิดเป็น 75% ของรายได้ทั้งหมด ที่เหลือก็เป็นรถจักรยานยนต์ และสินทรัพย์อื่นๆ ซึ่งส่วนใหญ่เป็นสินค้าแบรนด์เนมนั่นแหละ
นักวิเคราะห์มองว่า AUCT มีการกระจายความเสี่ยงที่ดี
วานนี้ หุ้น AUCT ปิดบวก 1.20 บาท มาที่ 12.40 บาท เปลี่ยนแปลง 10.70% มูลค่าการซื้อขายกว่า 324 ล้านบาท
หาดูสัญญาณทางเทคนิค ก็ถือว่าทรงยังดี
แต่ก็ต้องวัดใจเจ้ามือด้วย!
 
 
 
 
               
 
 
 
 
 